Tarttuvaa oksennus-ripulitautia sairastava potilas

Sinulla epäillään olevan/on todettu tarttuva oksennus-ripulitauti. Tämä ohje antaa tietoa taudin oireista, hoidosta ja miten itse voit omalla toiminnallasi ehkäistä taudin leviämistä.

**Sinulla voi olla joitakin seuraavista oireista**: vatsakipuja, pahoinvointia, oksentelua, ripulia, lämpöä tai kuumetta. Oireet kestävät yleensä muutaman päivän ajan. Henkilökunta tuo sinulle juotavaa ja tarvittaessa sinua nesteytetään suonensisäisesti kuivumisen estämiseksi.

**Oksennus-ripulitaudit tarttuvat pääasiassa käsien välityksellä**. Käsihuuhteen käyttö on tehokkain tapa estää käsien välityksellä leviäviä tartuntoja. Hoitohenkilökunta neuvoo sinua käsien pesussa ja desinfioinnissa.

**Pese kätesi vedellä ja saippualla**

* aina wc-käynnin jälkeen.
* kun käsissäsi on näkyvää likaa.

**Desinfioi kätesi** aina ennen ruokailua ja myös wc-käynnin jälkeen.

* Ota käsihuuhdetta kuiviin käsiin 1–2 painallusta.
* Hiero käsihuuhdetta kauttaaltaan käsiin erityisesti sormenpäihin, peukaloihin ja kämmeniin, kunnes kädet ovat täysin kuivat.

**Muuta huomioitavaa**

* Sinua hoidetaan yhden hengen huoneessa oireiden ajan sekä kaksi päivää niiden loppumisesta. Tänä aikana sinun on syytä pysyä huoneessasi. Näin vältetään taudin leviäminen osastolla.
* Sinulle varataan oma wc osastolta, jos sitä ei ole huoneessasi.
* Hoitohenkilökunta ja sairaalahuoltajat käyttävät suojakäsineitä ja suojatakkia koskettaessaan sinua tai lähiympäristöäsi.